Henrik Frandsen (M), 2024-02-06:
Mange tak, hr. formand; tak for ordet.
Siden den første grundlov blev underskrevet i 1849, er den blevet revideret to gange.
Den ligger herude i Vandrehallen som en påmindelse om, hvad vi styrer efter i Danmark, og vi har alle sammen som folketingsmedlemmer skrevet under på, at vi vil overholde den.
Det faktum, at grundloven ikke er blevet revideret flere gange i de 175 år, understreger dens status som et fundamentalt dokument, der har været i stand til at tilpasse sig ændrede omstændigheder og behov gennem tiden uden at skulle gennemgå hyppige og omfattende ændringer.
På den ene side er den uforanderlig over tid.
På den anden side kan den rumme den samfundsmæssige udvikling.
Men det er helt korrekt, som forslagsstillerne også påpeger i beslutningsforslaget, at klimaforandringer ikke fylder meget i grundloven, hvis de overhovedet fylder noget.
Når det er sagt, er klimaforandringer og hele den grønne dagsorden noget, som vi tager meget seriøst i Moderaterne og i regeringen i dag, og det, at det ikke står i grundloven, betyder ikke, at vi ikke også kan handle på det område.
Klimakrisen er vores generations største udfordring, og hvis ikke vi tager den alvorligt og handler på den, kommer det til at få alvorlige konsekvenser for kommende generationer.
Vi kan allerede i dag se konsekvenserne af klimaforandringer, både herhjemme og i særdeleshed ude i verden.
Det kan vi ikke sidde overhørig; det kan vi simpelt hen ikke være bekendt at sidde overhørig.
Derfor er regeringen allerede i fuld gang med at gennemføre den grønne omstilling.
Med regeringsgrundlaget har regeringen sat nogle af de mest ambitiøse klimamål nogen sinde i Danmark og i hele verden.
Bare det seneste år er der lavet flere brede politiske aftaler, der skal være med til at sikre, at vi kommer i mål med bl.a. den grønne omstilling.
Jeg kan nævne danmarkshistoriens største udbud af havvindmølleparker, 27 mia. kr. til fangst og lagring af CO 2 , vindmølleparker på land plus de ting, vi har tænkt os at gennemføre.
Jeg kan nævne dieselafgift, og jeg kan nævne fodertilsætning til køer, for at de bøvser noget mindre.
Der er rigtig mange ting i pipelinen.
Vi har også forpligtet os til at gennemføre en CO 2 -afgift på landbruget, så vi får reduceret landbrugets udledning frem til 2030.
Så der sker rigtig meget.
Jeg mener ikke, at vi kommer hurtigere i mål ved at skrive ændringerne ind i grundloven.
Vores grundlov har som tidligere nævnt dannet en stabil og fundamental ramme om vores demokrati og samfundsmodel her i Danmark igennem 175 år, og selv om den rigtigt nok er meget gammel, har den vist sig at kunne rumme den samfundsmæssige udvikling, og det har været muligt at forhandle sig til aftaler og løsninger, som har skabt det Danmark og den retsstat, som lever i i dag.
Derudover er det ikke noget, som man bare lige gør.
Det er altså en særlig og meget, meget kompliceret øvelse at begynde at ændre grundloven, og vi har travlt, når det gælder klimaforandringerne, så det kan vi heller ikke vente på.
Det er en meget tung og langvarig proces, og vi mener ikke, at det er det rigtige at gå i gang med for nuværende.
Men det er vigtigt, at vi bevarer ambitionerne om den grønne omstilling, og det er vigtigt, at vi bevarer ambitionerne om at bekæmpe klimaforandringerne, og det mener vi i Moderaterne vi sagtens kan gøre uden at ændre grundloven.
Derfor kan Moderaterne ikke stemme for beslutningsforslaget.